HISTÓRIA EURÓPSKEJ INTEGRÁCIE
      Kým sa európsky ideál vykryštalizoval do politického pojmu a stal sa dlhodobým cieľom členských štátov Európskeho spoločenstva, bol neznámym pojmom pre všetkých s výnimkou filozofov a vizionárov. Predstava o Spojených štátoch európskych bola súčasťou humanisticko-pacifického sna narušeného konfliktami, ktoré v prvej polovici tohoto storočia priniesli európskemu kontinentu veľa skazy. Predstava o novej Európe, ktorá by sa vymanila z antagonistického nacionalizmu, sa napokon vynorila z hnutia odporu, ktoré vypuklo, aby vzdorovalo totalizmu počas 2. svetovej vojny. Altiero Spineli, taliansky federalista, a Jean Monnet, človek, ktorý poskytol inšpiráciu Schumanovmu plánu, vedúcemu k založeniu Európskeho spoločenstva pre uhlie a oceľ v r. 1951 boli hlavnými priekopníkmi nových prístupov, ktoré mali poskytnúť hybnú silu pre európsku integráciu. 
      Pôvodne sa činnosť Európskeho spoločenstva pre uhlie a oceľ obmedzovala na vytvorenie spoločného trhu uhlia a oceľe medzi šiestimi zakladajúcimi štátmi (Belgickom, Francúzsko, Holandsko, Luxemburskom, Nemeckom a Talianskom). V povojnovom období sa na Spoločenstvo pozeralo predovšetkým ako na spôsob zabezpečenia mieru zblížením víťazov a porazených v rámci inštitucionálnej štruktúry, ktorá by im umožnila spoluprácu rovnocenných. 
      V roku 1957 sa Šestka rozhodla vytvoriť hospodárske spoločenstvo vybudované na voľnom pohybe pracovníkov, tovarov a služieb. Clá na hotové výrobky boli úplne odstránené 1. júla 1968 a spoločné politiky, najmä poľnohospodárska a obchodná, sa zaviedli na konci uvedeného desaťročia. 
      Úspech Šestky viedol Dánsko, Írsko a Veľkú Britániu k tomu, že požiadali o členstvo v Spoločenstve. V r. 1972 boli napokon prijaté po problematických rokovaniach. Po prvom rozšírení v roku 1973, ktorým sa zvýšil počet členských krajín zo 6 na 9, nasledovalo prehlbovanie úloh Spoločenstva. Spoločenstvu bola pridelená zodpovednosť za socilne, regionálne a enviromentálne záležitosti. 
      Potreba hospodárskej konvergencie a menovej únie sa vyjasnila na začiatku 70. rokov, kedy Spojené štáty Americké pozastavili vymeniteľnosť dolára. Predstavovalo to začiatok obdobia celosvetovej menovej nestability. Zavedenie Európskeho menového systému v r. 1979 pomohlo stabilizovať výmenné kurzy a podporilo členské štáty, aby pokračovali v reštriktívnej hospodárskej politike. 
      Spoločenstvo sa rozšírilo smerom na juh prijatím Grécka v r. 1981 a Španielska a Portugalska v r. 1986. Toto rozšírenie prinieslo naliehavejšiu potrebu realizácie štrukturálnych programov určených na znižovanie rozdielov medzi Dvanástkou z hľadiska hospodárskeho rozvoja. V tomto období Spoločenstvo začalo zohrávať významnejšiu medzinárodnú úlohu podpisovaním zmúv s krajinami južného Stredomoria a krajinami Afriky, Karibiku a Tichomoria. 
      Svetová recesia a vnútorné nezhody o rozdelení finančného bremena viedli začiatkom 80. rokov k etape "europesimizmu". Tá od r. 1985 ustupovala nádejnejším vyhliadkam oživenia Spoločenstva. Na základe Bielej knihy, vypracovanej v r. 1985 Komisiou vedenou Jacquesom Delorsom, si samotné Spoločenstvo dalo úlohu vytvoriť do 1. januára 1993 jednotný trh. Jednotný akt podpísaný vo februári 1986, potvrdil tento ambiciózny cieľ a zaviedol nové procedúry prijímania legislatívy s tým spojenej. Do platnosti vstúpil 1. júla 1987. 
      Zrútenie berlínskeho múru, po ktorom 3. októbra 1990 nasledovalo zjednotenie Nemecka, oslobodenie sa spod sovietskej kontroly a ďalšia demokratizácia krajín strednej a východnej Európy a dezintegrácia Sovietskeho zväzu v decembri 1991 zmenili politickú štruktúru Európy. Členské štáty sa rozhodli posilniť svoje väzby a uzavreli novú Zmluvu, ktorej hlavné črty sa dohodli na Maastrichtskej Európskej rade 9. a 10. decembra 1991. 
      Zmluva o Európskej únií, ktorá vstúpila do platnosti 1. novembra 1993, stanovila pre členské štáty ambiciózny program: menovú úniu do r. 1999, nové spoločné politiky, európske občianstvo, spoločnú zahraničnú a bezpečnostnú politiku a vnútornú bezpečnosť. Využitím klauzuly o revízii v Maastrichtskej zmluve členské štáty vypracovali ďalšiu zmluvu, podpísanú 2. októbra 1997 v Amsterdame, ktorá upravuje a posilňuje politiku a právomoci Únie, najmä v oblastiach justičnej spolupráce, voľného pohybu osôb, zahraničnej politiky a zdravia obyvateľov. Európsky parlament získal nové právomoci, čím sa potvrdila jeho úloha spoločného zákonodarcu. 
      1. januára 1995 vstúpili do Európskej únie ďalšie tri krajiny. Fínsko, Rakúsko a Švédsko rozšírili Úniu aj svojimi špecifickými črtami a vytvorili ďalšie dimenzie v srdci strednej a severnej Európy. Únia pätnástich štátov v súčastnosti stojí pred dvoma hlavnými výzvami: 
        - úspešným rozšírením zahrňujúcim desať krajín strednej a východnej Európy a Cyprus, s ktorými Európska rada 13. decembra 1997 v Luxemburgu rozhodla začať rokovania o členstve na jar roku 1998; 
        - využitím dynamiky menovej únie, ktorá na základe vytvorenia eura 2. mája 1998, by mala umožniť ekonomikám členských štátov lepšiu konvergenciu a podmienky pre trvalý rast vytvárajúci nové pracovné miesta. 
      Žiadna z týchto výziev sa nebude môcť dosiahnúť bez vynaloženia značného úsilia. Európska komisia na čele so Jacquesom Santerom predložila v júli 1997 „Agendu 2000”, na základe ktorej vlády začali realizovať rozsiahlu revíziu štruktúrnych politiík a spoločnej poľnohospodárskej politiky. 
      Únia odteraz nemá na výber, musí ďalej pokračovať v napredovaní smerom k organizácií, ktorá je aj efektívna aj demokratická, schopná prijímať rozhodnutia a konať, ktorá však zároveň zachytáva identitu štátov, ktoré ju tvoria. 
      Takmer polstoročný proces európskej integrácie silne ovplyvnil rozvoj kontinentu a postoje jeho obyvateľstva. Všetky vlády bez ohľadu na politickú orientáciu v súčastnosti uznávajú, že éra úplnej národnej suverenity sa skončila. Iba spojením síl a spoločnou prácou na ceste k „odteraz spoločnému osudu”, ako hovorí Zmluva o ESUO, sa môžu starobylé národy Európy tešiť z ekonomického a sociálneho pokroku a udržiavať si svoj vplyv vo svete. 


EURÓPSKE INŠTITÚCIE
Rada Európskej únie 
Rada Európskej únie (Rada ministrov) je hlavným rozhodovacím orgánom Európskej únie. Spoločne s Európskym parlamentom je zákonodarným a rozpočtovým orgánom Spoločenstva. Pomocným orgánom Rady EÚ je Výbor stálych zástupcov (COREPER), ktorý pripravuje podklady na jej rokovania. Sídlom Rady Európskej únie je Brusel. V apríli, júni a októbri Rada EÚ zasadá v Luxemburgu.
Rada Európskej únie sa skladá z ministrov členských štátov. Jej zloženie sa mení podľa prerokúvanej oblasti. Zasadajú napr. ministri zahraničných vecí, ministri pôdohospodárstva, ministri priemyslu, ministri dopravy a pod.
Európska komisia 
Európska komisia je hlavným výkonným orgánom Európskej únie. Je hybnou silou v legislatívnom procese, navrhuje legislatívu, o ktorej rozhoduje Európsky parlament a rada Európskej únie. Komisia zodpovedá za implementáciu spoločných politík, spravuje rozpočet a riadi spoločné programy Únie (komunitárne programy). V oblasti vonkajších vzťahov Komisia reprezentuje Spoločenstvo a vedie medzinárodné rokovania, napr. so Svetovou obchodnou organizáciou (WTO). Sídlom Európskej komisie je Brusel. Členovia Európskej komisie – komisári nezastupujú národné záujmy krajiny, ktorú reprezentujú, ale záujmy Európskej únie ako celku. Predseda Európskej komisie je volený Európskou radou (kvalifikovanou väčšinou) a musí byť potvrdený Európskym parlamentom. Komisári sú vymenovaní na základe dohody medzi Radou a novovymenovaným predsedom komisie. Predseda EK má značný vplyv na rozdelenie portfólií komisárov. Pred vymenovaním za komisárov EK musia byť návrhy na kandidátov na tieto posty prerokované vo výboroch Európskeho parlamentu. Nakoniec Európsky parlament schvaľuje Európsku komisiu ako celok. Súčasná Európska komisia má 25 členov. Komisárom pre vzdelávanie, odbornú prípravu, kultúru a jazykovú rôznorodosť je Ján Figeľ. 
Európska rada 
Európska rada alebo zasadanie hláv štátov alebo predstaviteľov vlád členských štátov Európskej únie s predsedom Európskej komisie sa stretáva najmenej dvakrát ročne. Je politickým orgánom, ktorého úlohou ja navrhovať smerovanie únie a rámce pre jej politiky. Miesto zasadaní je hlavné mesto predsedníckeho štátu. Predsedníctvo Rady sa mení v šesťmesačných intervaloch: od januára do júna a od júla do decembra. Príslušná krajina EÚ prevezme počas predsedníctva agendu Rady a vedie počas šesťmesačného obdobia všetky zasadania. 
Európsky parlament 
Európsky parlament je inštitúcia, ktorá reprezentuje občanov členských štátov. V mnohých oblastiach Parlament spolurozhoduje o legislatíve s Radou. Parlament a Rada sú spoločne orgánom pre rozpočet. Parlament tiež vykonáva demokratickú kontrolu nad činnosťou Komisie. Členovia Európskeho parlamentu, ktorí sú od roku 1997 volení priamou voľbou, pracujú v politických zoskupeniach, a nie v národných delegáciách. Občania Slovenskej republiky po prvýkrát volili svojich zástupcov do Európskeho parlamentu v júni 2004. Európsky parlament má 732 členov. Členovia sú volení na obdobie 5 rokov. Ostatné voľby do Európskeho parlamentu sa konali v júni 2004. Nasledujúce voľby do Európskeho parlamentu sa uskutočnia v roku 2009. Plenárne zasadnutia Európskeho parlamentu sa konajú v Štrasburgu. Parlamentné výbory rokujú v Bruseli. Sekretariát Parlamentu sídli v Luxemburgu. V šiestom volebnom období bolo za SR zvolených 14 poslancov, ktorých mandát začal plynúť 20. júla 2004 zložením sľubu na prvom plenárnom zasadnutí po voľbách do Európskeho parlamentu. 
Európsky súdny dvor 
Európsky súdny dvor zodpovedá za uplatňovanie komunitárneho práva. Má právo rozhodovať v sporoch medzi členskými štátmi EÚ, medzi úniou a jej členskými štátmi, medzi inštitúciami a medzi súkromnými osobami a Európskou úniou. Odpovedá tiež na otázky súvisiace s interpretáciou komunitárneho práva vznesené národnými súdmi v prípade sporov, ktoré dané súdy riešia. Sídlom Európskeho súdneho dvora je Luxemburg. Európsky súdny dvor sa skladá z dvadsiatichpiatich sudcov a z ôsmich generálnych advokátov. Po rozšírení má teda každá členská krajina v Európskom súdnom dvore jedného zástupcu. Ján Kľučka, ktorý bol nominovaný za Slovensko, je sudcom súdneho dvora od 11. mája 2004. 
Súd prvej inštancie 
Súd prvej inštancie bol založený v roku 1989 a má 15 sudcov. Disponuje právomocou, ktorá môže byť predmetom ďalšieho konania pred Súdnym dvorom v právnych záležitostiah s cieľom zaoberať sa spormi medzi Komisiou a jednotlivcami alebo firmami ako aj sťažnosťami voči Komisii podľa Zmluvy o ESUO a administratívnymi spormi v rámcií inštitúcií medzi Spoločenstvom a jeho zamestnancami. 
Európsky dvor audítorov 
Dvor audítorov monitoruje účty Spoločenstva, preveruje zákonnosť a oprávnenosť príjmov a výdavkov v rozpočte Spoločenstva a zabezpečuje náležité finančné riadenie. Sídlom Dvora audítorov je Luxemburg. Dvor audítorov má 25 členov, ktorí sú menovaní na obdobie šesť rokov. Za Slovenskú republiku bol za člena Európskeho dvora audítorov vymenovaný Július Molnár, ktorý je jedným zo spravodajcov skupiny I – Poľnohospodárske politiky. 
Európska investičná banka 
Európska investičná banka (EIB) je bankou a zároveň nezávislou inštitúciou v rámci Európskej únie. Poskytuje pôžičky a záruky na financovanie investičných projektov, ktoré prispievajú k rovnovážnemu rozvoju Spoločenstva. 
Ekonomický a sociálny výbor 
Európsky hospodársky a sociálny výbor je poradným orgánom reprezentujúcim zamestnávateľov, odborové zväzy, poľnohospodárov, spotrebiteľov a ďalšie záujmové skupiny, ktoré kolektívne tvoria organizovanú občiansku spoločnosť. Predkladá ich názory a bráni ich záujmy v rokovaniach o politike s Komisiou, radou EÚ a Európskym parlamentom. EHSV je preto mostom medzi Úniou a jej občanmi. Presadzuje spoločnosť s vyššou účasťou občanov na správe, teda demokratickejšiu spoločnosť v Európe. Európsky hospodársky a sociálny výbor je zložený z 317 zástupcov členských štátov, ktorí zastupujú hospodárske a sociálne záujmové skupiny v Európe. Členovia EHSV sú nominovaní národnými vládami a vymenovaní Radou EÚ na obdobie 4 rokov s možnosťou opätovného vymenovania do funkcie. Členovia EHSV patria do jednej z 3 skupín: zamestnávatelia, pracujúci a rôzne záujmové skupiny. 
Výbor regiónov Európskej únie 
Výbor regiónov je poradným orgánom, ktorý zabezpečuje, aby sa pri tvorbe politík brali ohľady aj na regionálne a miestne práva a výsady. Musia sa s nim prerokúvať otázky, týkajúce sa regionálnej politiky, životného prostredia a vzdelávania. Je zložený z predstaviteľov regionálnych a miestnych orgánov. Výbor bol na základe zmluvy o Európskej únii založený v roku 1994 a hrá doplňujúcu úlohu v rozhodovacom procese medzi komisiou, parlamentom a radou. Predstaviteľom miestnych a regionálnych orgánov umožňuje vyjadriť názory na politiky Európskej únie. Od vstupu Amsterdamskej zmluvy do platnosti (v roku 1999) má Výbor regiónov autonómnu organizačnú štruktúru a vlastné procedurálne pravidlá (bez potreby predošlého súhlasu komisie, ako to bolo dovtedy). Okrem toho sa pole pôsobnosti výboru značne rozrástol, najmä v oblasti sociálnych otázok, životného prostredia a dopravy. Výbor regiónov má 317 členov a 317 náhradníkov vymenovaných Radou Európskej únie na 4 roky na základe nominácie členskými štátmi. 

Európsky Ombudsman 
Funkciu Európskeho ombudsmana od 1. apríla 2003 vykonáva P. Nikiforos Diamandouros. Chráni občanov a organizácie EÚ pred nedostatkami verejnej správy, vedie teda vyšetrovanie sťažností týkajúcich sa nesprávneho konania inštitúcií a orgánov Európskej únie. Do jeho pôsobnosti nespadá Súdny dvor a Súd prvého stupňa v prípadoch, ak vykonávajú svoju súdnu právomoc. Ombudsman obvykle pristúpi k vyšetrovaniu na základe sťažnosti, ale vyšetrovanie môže začať aj z vlastnej iniciatívy. Európsky ombudsman nemôže vyšetrovať sťažnosti proti štátnym, regionálnym alebo miestnym úradom, a to ani v prípade sťažností týkajúcich sa záležitostí Európskej únie. Ombudsman nie je odvolacím orgánom pre rozhodnutia, ktoré prijali súdy alebo ombudsmani jednotlivých štátov. Európsky ombudsman nemôže vyšetrovať sťažnosti proti podnikom alebo súkromným osobám. Mnoho sťažností podaných európskemu ombudsmanovi sa týka administratívnych prieťahov, nepriehľadnosti alebo zamietnutia prístupu k informáciám. Niektoré sa týkajú pracovných vzťahov medzi európskymi inštitúciami a ich zástupcami, prijímania pracovníkov a prebiehajúcich výberových konaní. Iné sa týkajú zmluvných vzťahov medzi európskymi inštitúciami a súkromnými firmami. Ombudsman môže informovať danú inštitúciu o podanej sťažnosti s požiadavkou, aby problém vyriešila. Ak v priebehu vyšetrovania prípad nie je uspokojivo vyriešený, snaží sa ombudsman nájsť vhodné riešenie, ktoré napraví nesprávne konanie a uspokojí sťažovateľa. Ak pokus o zmier zlyhá, ombudsman môže vydať odporúčanie na riešenie prípadu. Ak inštitúcia jeho odporúčanie neprijme, môže podať zvláštnu správu Európskemu parlamentu. 

